ท่านรองฯ ใหม่
โดย...ทีมข่าวการเงินโพสต์ทูเดย์
30 ก.ค. 2558

โดย...ทีมข่าวการเงินโพสต์ทูเดย์
เป็นลูกหม้อธนาคารแห่งประเทศไทย (ธปท.) มานาน ล่าสุดที่ประชุมคณะกรรมการ ธปท. ก็มีมติแต่งตั้งให้ เมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน สายนโยบายการเงิน ขึ้นเป็น “รองผู้ว่าการด้านเสถียรภาพการเงิน”
เป็นการขึ้นมานั่ง 1 ใน 3 รองผู้ว่าการแบงก์ชาติ เพื่อทดแทนตำแหน่งเดิมที่ว่างลง เนื่องจากรองฯ ผ่องเพ็ญ เรืองวีรยุทธ เกษียณอายุราชการลง โดยให้มีผลตั้งแต่วันที่ 1 ต.ค. 2558 เป็นต้นไป
ว่าที่รองฯ เมธี เป็นลูกหม้อ ธปท. มาตั้งแต่เริ่มทำงานในตำแหน่งเศรษฐกร หลังเรียนจบ ป.ตรี จาก LSE อังกฤษ จากนั้นได้ทุน ธปท.ไปเรียนต่อที่ Williams College มหาวิทยาลัยชั้นนำในสหรัฐ ที่ติดท็อปแรงก์ของฟอร์บส์มา 7 ปีซ้อน จนกลับมาทำงานกับแบงก์ชาติ และคว้า ป.โทอีกใบ ที่สถาบันศศินทร์ จุฬาฯ ทำงานใน ธปท. มาแล้วหลายฝ่าย เช่น สำนักเศรษฐกิจมหภาค ฝ่ายบริหารความเสี่ยงและปฏิบัติการทางการเงิน และฝ่ายนโยบายการเงิน
มาในยุคที่เสถียรภาพการเงินไทยกำลังเจอบททดสอบครั้งใหญ่ กับการเตรียมขึ้นดอกเบี้ยของเฟดเป็นครั้งแรกในรอบกว่า 7 ปีแบบนี้ คงต้องเอาใจช่วยท่านรองฯ หน่อยแล้ว